b'\n_START_ARTICLE_\nMol\xc3\xad, resclosa, pont i font d\'en Busqueta\n_START_SECTION_\nDescripci\xc3\xb3\n_START_PARAGRAPH_\nConjunt format per l\'antic pont d\'en Busqueta, sobre la riera de Llofriu, i el mol\xc3\xad d\'en Busqueta, al costat del qual hi havia la font del mateix nom, situat al marge esquerre de l\'esmentada riera, a m\xc3\xa9s del mol\xc3\xad de la Fanga._NEWLINE_El pont \xc3\xa9s d\'un sol arc, rebaixat, en un punt on la riera discorre entre marges for\xc3\xa7a alts i verticals. T\xc3\xa9 uns alts pilars de fonamentaci\xc3\xb3, els arcs s\xc3\xb3n fets de lloses grans i mal tallades. La volta conserva empremtes de l\'encanyissat. El paviment t\xc3\xa9 restes d\'enllosat. Els trams del vell cam\xc3\xad de Palam\xc3\xb3s a Girona per Palafrugell i la Bisbal que donen acc\xc3\xa9s al pont s\'han perdut._NEWLINE_El mol\xc3\xad \xc3\xa9s un edifici de dues plantes, amb l\'habitatge a la part superior. L\'entrada \xc3\xa9s a la part posterior i s\'hi accedeix directament des de l\'antic cam\xc3\xad. A migdia hi ha la porta que d\xc3\xb3na acc\xc3\xa9s directament a la planta baixa. A la llinda hi ha gravat l\'any i el dibuix d\'un pou. El mol\xc3\xad fariner era de dues moles, ja que a la base de la fa\xc3\xa7ana de llevant s\'hi veuen les dues arcades parelles. L\'entrada d\'aigua, a ponent, \xc3\xa9s soterrada. L\'edifici es troba en molt mal estat i envoltat d\'una espessa vegetaci\xc3\xb3 que en dificulta l\'acc\xc3\xa9s. El teulat t\xc3\xa9 parts enfonsades. A la planta l\'\xc3\xbanic element que resta del mecanisme del mol\xc3\xad \xc3\xa9s una gran mola solera._NEWLINE_La bassa del mol\xc3\xad probablement era situada on ara hi ha unes feixes d\'hort -al sud-oest del mol\xc3\xad i el pont. Es desconeix l\'empla\xc3\xa7ament de la resclosa._NEWLINE_La font d\'en Busqueta ara est\xc3\xa0 situada en una esplanada, a ponent del mol\xc3\xad, sobre la riera. L\'espai est\xc3\xa0 enva\xc3\xaft per la vegetaci\xc3\xb3 i ni tan sols es distingeix el broc de la font. Una taula fet amb una gran mola del mol\xc3\xad ve\xc3\xad \xc3\xa9s l\'\xc3\xbanic element que avui recorda la font.\n_START_SECTION_\nHist\xc3\xb2ria\n_START_PARAGRAPH_\nEl pou que figura gravat a la llinda del mol\xc3\xad \xc3\xa9s l\'emblema de la casa Pou o Pouplana, de Palafrugell (avui casa Frigola o Frigolet al carrer de la Caritat), propietaris rurals. "Les muntanyes Poues", prop d\'aqu\xc3\xad, \xc3\xa9s un top\xc3\xb2nim originat per aquesta propietat.'